บิ๊กPS-SIRI-KSLเก็บหุ้น
เก็บเกี่ยวกำไรก้อนโตช่วงสั้นนักวิเคราะห์เชียร์พื้นฐานแข็ง
7 ต.ค. 2554

เก็บเกี่ยวกำไรก้อนโตช่วงสั้นนักวิเคราะห์เชียร์พื้นฐานแข็ง
ผู้บริหาร บจ.เก็บหุ้นถูก ฟาดกำไรเร็ว “สมบูรณ์ วศินชัชวาล” ซื้อ PS “เศรษฐา” ตุนกว่า 5 ล้านหุ้น จำรูญบิ๊กน้ำตาลขอนแก่น
มาร์เก็ตติง กล่าวว่า ในภาวะตลาดหุ้นตกต่ำและยังมีแนวโน้มอ่อนตัวลงอีกระยะยาว เป็นโอกาสในการซื้อหุ้นของผู้บริหารบริษัทจดทะเบียน (บจ.) ส่วนหนึ่งเพื่อประคับประคองราคาหุ้น ขณะเดียวกันยังเป็นจังหวะสะสมหุ้น เพื่อรอจังหวะในการขายยกล็อตในระยะยาว และบางรายก็เป็นการซื้อหุ้นเพิ่มหลังจากยกล็อตขายก่อนหน้านี้ 
นายสมบูรณ์ วศินชัชวาล ผู้ช่วยกรรมการผู้จัดการสายงานบัญชีและการเงิน บริษัท พฤกษา เรียลเอสเตท (PS) ทยอยเข้าซื้อหุ้น PS จำนวน 2 ล็อต วันที่ 3 ต.ค. จำนวน 3 หมื่นหุ้น ราคาหุ้นละ 13 บาท และจำนวน 3 หมื่นหุ้น ราคา 12.60 บาท 
ขณะที่ราคาหุ้น PS วันที่ 6 ต.ค. กระโดดขึ้นไปปิดที่ 13.40 บาท บวก 1.20 บาท หรือ 9.84% มูลค่าการซื้อขายหนาตาถึง 261 ล้านบาท 
มาร์เก็ตติง กล่าวว่า สาเหตุที่ทำให้หุ้น PS ได้รับความสนใจมากเป็นเพราะราคาหุ้นปรับตัวลงมามาก ต่ำกว่าปัจจัยพื้นฐานปัจจุบัน และแนวโน้มกำไรที่จะดีขึ้นตามกำลังซื้อบ้านจากโครงการซื้อบ้านหลังแรกของรัฐบาล ทั้งนี้ บริษัทเน้นสร้างและขายบ้านในราคาต่ำประมาณ 12 ล้านบาท 
ด้านนายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) ทยอยเข้าเก็บหุ้น SIRI ต่อเนื่อง โดยวันที่ 3 ต.ค. ซื้อจำนวน 1.3 ล้านหุ้น ราคา 4.64 บาท และวันรุ่งขึ้นซื้อต่อ 3.8 ล้านหุ้น ในราคาหุ้นละ 4.35 บาท ล่าสุด ราคาหุ้นปิดที่ 4.70 บาท 
สำหรับนายจำรูญ ชินธรรมมิตร์ ประธานกรรมการบริหารและกรรมการผู้จัดการใหญ่ บริษัท น้ำตาลขอนแก่น (KSL) ได้เข้าซื้อหุ้น KSL ในวันที่ 30 ก.ย. จำนวน 4.3 หมื่นหุ้น ในราคาหุ้นละ 10.90 บาท และซื้อเพิ่มในวันที่ 3 ต.ค. อีกจำนวน 365,500 หุ้น ในราคาหุ้นละ 10.65 บาท 
นางดวงดาว ชินธรรมมิตร์ วันที่ 4 ต.ค.ที่ผ่านมา ได้ซื้อหุ้น KSL 2 ล็อต จำนวน 4.4 หมื่นหุ้น ในราคาหุ้นละ 10.40 บาท และจำนวน 2 แสนหุ้น ราคาหุ้นละ 10.45 บาท และวันเดียวกันขายใบสำคัญแสดงสิทธิซื้อหุ้น (KSLW1) จำนวน 78,600 หน่วย ในราคา 2.96 บาท วันรุ่งขึ้นขาย KSLW1 อีก 21,400 หน่วย ราคา 2.98 บาท 
มาร์เก็ตติง กล่าวว่า KSL เป็นตัวหนึ่งที่นักวิเคราะห์แนะนำให้ซื้อ เนื่องจากแนวโน้มกำไรจะเติบโตมากนับตั้งแต่ปีนี้เป็นต้นไป เพราะเก็บเกี่ยวกำไรจากโครงการลงทุนที่ผ่านมาทั้งในประเทศและต่างประเทศ ขณะเดียวกันมีการขายน้ำตาลล่วงหน้าในราคาสูง ซึ่งหากราคาหุ้นปรับตัวลงต่ำกว่า 11 บาท แนะนำให้เก็บสะสมได้